CELEX: 52016PC0712
Language: el
Date: 2016-11-15
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την προσχώρηση της Ευρωπαϊκής Ένωσης στη Διεθνή Συμβουλευτική Επιτροπή Βάμβακος (ICAC)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.11.2016
            COM(2016) 712 final
            2016/0349(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την προσχώρηση της Ευρωπαϊκής Ένωσης στη Διεθνή Συμβουλευτική Επιτροπή Βάμβακος (ICAC)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1. ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η Διεθνής Συμβουλευτική Επιτροπή Βάμβακος (ICAC) είναι η Διεθνής Οργάνωση Προϊόντος (international commodity body - στο εξής ΔΟΠ) για το βαμβάκι. Έργο της είναι να επικουρεί τις κυβερνήσεις στην προώθηση υγιούς παγκόσμιας οικονομίας στον τομέα του βάμβακος. Για τον σκοπό αυτό, διασφαλίζει τη διαφάνεια στην παγκόσμια αγορά βάμβακος, συγκεντρώνει τις τεχνικές πληροφορίες σχετικά με την παραγωγή βάμβακος και λειτουργεί ως φόρουμ συζήτησης θεμάτων διεθνούς σημασίας που αφορούν το βαμβάκι. Η ICAC ενεργεί ως στατιστικός παρατηρητής και ενώνει υπό τη σκέπη της χώρες που παράγουν, καταναλώνουν και εμπορεύονται βαμβάκι, καθώς και όλα τα τμήματα της βαμβακοβιομηχανίας. Διαδραματίζει ρόλο διαμεσολαβητή. Δεν συμμετέχει στον προσδιορισμό ή τον καθορισμό της τιμής του βάμβακος.
            
            
               Μέχρι σήμερα, η ICAC είναι μία από τις λίγες ΔΟΠ
                  1
                στην οποία η Ευρωπαϊκή Ένωση (ΕΕ) δεν είναι μέλος, ενώ εννέα κράτη μέλη έγιναν μέλη της ICAC για δικό τους λογαριασμό (Βέλγιο, Γαλλία, Γερμανία, Ελλάδα, Ισπανία, Ιταλία, Κάτω Χώρες, Πολωνία και Φινλανδία). Η προσχώρηση στην ICAC είναι προς το συμφέρον της ΕΕ, λόγω της σημασίας που έχει το βαμβάκι στην οικονομία της Ένωσης. Η ΕΕ είναι βαμβακοπαραγωγός και μετατράπηκε από καθαρός εισαγωγέας (μέχρι το 2008) σε καθαρό εξαγωγέα βάμβακος το 2009. Η κλωστοϋφαντουργία και η βιομηχανία ένδυσης της ΕΕ χρησιμοποιούν μεγάλες ποσότητες βαμβακερού υφάσματος. Εξάλλου, το βαμβάκι είναι σημαντικός τομέας της ευρωπαϊκής αναπτυξιακής συνεργασίας, δεδομένου ότι η ΕΕ παραμένει βασικός χρηματοδότης του αφρικανικού τομέα βάμβακος.
            
            
               Σε διάφορες περιπτώσεις (κυρίως στα συμπεράσματά του για τα έτη 2004 (σχετ. 8972/04), 2008 (σχετ. 9986/08) και 2010 (σχετ. 9648/10)), το Συμβούλιο της Ευρωπαϊκής Ένωσης έχει καλέσει την Ευρωπαϊκή Επιτροπή να εξετάσει το ενδεχόμενο προσχώρησης της ΕΕ στην ICAC. Το 2013 το Συμβούλιο εξουσιοδότησε την Επιτροπή να διαπραγματευθεί, εξ ονόματος της Ευρωπαϊκής Ένωσης και βάσει διαπραγματευτικών οδηγιών, την προσχώρηση της Ένωσης στην ICAC (απόφαση του Συμβουλίου 13406/13, της 16ης Σεπτ. 2013). Ενόψει της προσχώρησης της Ένωσης στην ICAC, όλα τα κράτη μέλη κοινοποίησαν στην ICAC ότι παραιτούνται από την ιδιότητα του μέλους σύμφωνα με το άρθρο II, τμήμα 3 του κανονισμού της ICAC
                  2
               .
            
            
            
               2.
                     ΝΟΜΙΚΗ ΒΑΣΗ
            
            
               Δεδομένου ότι τα εμπορικά ζητήματα αντιπροσωπεύουν την πλέον σημαντική πτυχή των εργασιών της ICAC, η νομική βάση θα πρέπει να είναι το άρθρο 207 της ΣΛΕΕ. 
            
            
               3.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
            
            
               Λαμβάνοντας υπόψη την τρέχουσα κατάσταση, η Επιτροπή εκτιμά ότι η προσχώρηση στην ICAC είναι επιθυμητή διότι:
            
            
               –θα επιτρέψει στην ΕΕ να εκφράζει τις απόψεις της όσον αφορά το βαμβάκι με ενιαία φωνή και να καταβάλλει μία συνεισφορά στο πλαίσιο της κατάλληλης ΔΟΠ, λαμβάνοντας υπόψη τις απόψεις των κρατών μελών της ΕΕ,
            
            
               –θα παρέχει στην ΕΕ πρόσβαση σε πληροφορίες για θέματα που αφορούν τον τομέα του βάμβακος, ώστε να παρακολουθεί τις εξελίξεις της αγοράς και να επηρεάζει τα θέματα της ημερήσιας διάταξης,
            
            
               –θα διευκολύνει τη δημιουργία δεσμών και εταιρικών σχέσεων μεταξύ του ιδιωτικού τομέα της ΕΕ (βαμβάκι και κλωστοϋφαντουργία), των βαμβακοπαραγωγών και των καταναλωτών (της ΕΕ και των αναπτυσσόμενων χωρών), καθώς και των δημόσιων αρχών.
            
            
               Η γραμματεία της ICAC υποστηρίζει την προσχώρηση της ΕΕ, η οποία θα ενισχύσει τη σημασία και το διεθνές κύρος του οργανισμού ως ΔΟΠ. Έχει σαφώς βεβαιώσει ότι η ΕΕ δεν έχει καμία απολύτως ευθύνη σε όλες τις τρέχουσες ή μελλοντικές καθυστερήσεις πληρωμών από οποιοδήποτε μέλος του οργανισμού.
            
            
            
               4.
                     ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η ένταξη στην ICAC συνεπάγεται την καταβολή ετήσιας συνεισφοράς. Η συνεισφορά αυτή υπολογίζεται σε ετήσια βάση ως συνάρτηση του αριθμού των μελών της ICAC (σταθερό τμήμα) και του όγκου ακατέργαστου βάμβακος που εμπορεύεται κάθε μέλος (μεταβλητό τμήμα). Θα χρειαστεί μια πρώτη συνεισφορά, μέγιστου ύψους 400 000 EUR, η οποία θα επιτρέψει στην ΕΕ να ασκεί τη δέουσα επιρροή στις υποθέσεις της ICAC, καθώς και να συμμετέχει ευρέως στις δραστηριότητές της.
            
            
            
               5.
                     ΛΟΙΠΑ ΣΤΟΙΧΕΙΑ Σχέδια εφαρμογής
            
         
         
            
               Η Ένωση θα εξασφαλίζει ότι όλα τα οφέλη από την προσχώρησή της θα είναι επιμερισμένα με τα κράτη μέλη της Ευρωπαϊκής Ένωσης. Η συμμετοχή στις υποεπιτροπές και τις ομάδες εργασίας θα είναι ανοικτή στους εκπροσώπους από τα κράτη μέλη ως μελών της αντιπροσωπείας της Ένωσης, δεδομένης της σημασίας του συνόλου της αλυσίδας αξίας του βαμβακιού, περιλαμβανομένης της παραγωγής και της κατανάλωσης στις περιοχές της Ένωσης όπου είναι σημαντική για την γεωργική και βιομηχανική οικονομία και τις εμπορικές επιχειρήσεις. Ιδίως στη συμβουλευτική επιτροπή ιδιωτικού τομέα (PSAP), ο εκπρόσωπος της Ευρωπαϊκής Επιτροπής θα συνοδεύεται από αναπληρωτές και παρατηρητές κατά την επιθυμία κάθε κράτους μέλους, σύμφωνα με το άρθρο VI, τμήμα 3 α. (1) του κανονισμού της ICAC.
            
            
            
            
               2016/0349 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την προσχώρηση της Ευρωπαϊκής Ένωσης στη Διεθνή Συμβουλευτική Επιτροπή Βάμβακος (ICAC)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφοι 3 και 4, σε συνδυασμό με το άρθρο 218 παράγραφος 6,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη την έγκριση του Ευρωπαϊκού Κοινοβουλίου
                  3
               ,
            
            
               Εκτιμώντας τα ακόλουθα:
            
            
               (1)Η Ευρωπαϊκή Ένωση (ΕΕ) δεν είναι μέλος της Διεθνούς Συμβουλευτικής Επιτροπής Βάμβακος, ενώ είναι ήδη μέλος σε διάφορες διεθνείς οργανώσεις προϊόντος.
            
            
               (2)Στα συμπεράσματά του της 27ης Απριλίου 2004, της 27ης Μαΐου 2008 και της 10ης Μαΐου 2010, που αναφέρονταν αντίστοιχα στο σχέδιο δράσης της ΕΕ για τις αλυσίδες αγροτικών προϊόντων, στην εξάρτηση και τη φτώχεια, στην εταιρική σχέση ΕΕ-Αφρικής για τη στήριξη της ανάπτυξης του τομέα του βάμβακος και στην ενίσχυση της δράσης της ΕΕ στον τομέα των βασικών προϊόντων, το Συμβούλιο κάλεσε την Επιτροπή να εξετάσει το ενδεχόμενο προσχώρησης της ΕΕ στη Διεθνή Συμβουλευτική Επιτροπή Βάμβακος.
            
            
               (3)Στις 16 Σεπτεμβρίου 2013, το Συμβούλιο εξουσιοδότησε την Επιτροπή να διαπραγματευθεί, εξ ονόματος της Ευρωπαϊκής Ένωσης, την προσχώρηση της Ένωσης στην ICAC σύμφωνα με το άρθρο ΙΙ, τμήματα 1 και 2 του κανονισμού της
                  4
               , δηλώνοντας ότι η προσχώρηση στην ICAC είναι προς το συμφέρον της Ένωσης, λόγω της σημασίας που έχει το βαμβάκι στην οικονομία της Ένωσης· η ΕΕ είναι βαμβακοπαραγωγός και μετατράπηκε από καθαρός εισαγωγέας (μέχρι το 2008) σε καθαρό εξαγωγέα βάμβακος το 2009. Η κλωστοϋφαντουργία και η βιομηχανία ένδυσης της ΕΕ χρησιμοποιούν μεγάλες ποσότητες βαμβακερού υφάσματος. Εξάλλου, το βαμβάκι είναι σημαντικός τομέας της ευρωπαϊκής αναπτυξιακής συνεργασίας, δεδομένου ότι η ΕΕ παραμένει βασικός χρηματοδότης του αφρικανικού τομέα βάμβακος. 
            
            
               (4)Η Ένωση θα καταβάλλει συνεισφορά σύμφωνα με το άρθρο II τμήμα 2 α.(2) (γ) του κανονισμού της ICAC. Η ΕΕ δεν μπορεί να θεωρηθεί υπεύθυνη για οποιεσδήποτε τρέχουσες ή μελλοντικές καθυστερήσεις πληρωμών από οποιοδήποτε μέλος της ICAC.
            
            
               (5)Το πρωτόκολλο αριθ. 4 για το βαμβάκι της πράξης προσχώρησης της Ελληνικής Δημοκρατίας στην Ένωση
                  5
                θα πρέπει να εξακολουθήσει να λαμβάνεται υπόψη μετά την προσχώρηση της Ένωσης στην ICAC.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η προσχώρηση της Ευρωπαϊκής Ένωσης στη Διεθνή Συμβουλευτική Επιτροπή Βάμβακος εγκρίνεται εξ ονόματος της Ένωσης. 
            
         
         
            
               Άρθρο 2
            
            
               Ο Πρόεδρος του Συμβουλίου ορίζει το πρόσωπο που είναι αρμόδιο να κοινοποιήσει, εξ ονόματος της Ευρωπαϊκής Ένωσης, την παρούσα απόφαση στη Διεθνή Συμβουλευτική Επιτροπή Βάμβακος. 
            
            
               Άρθρο 3
            
            
               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Η ΕΕ είναι μέλος στον Διεθνή Οργανισμό Καφέ, τον Διεθνή Οργανισμό Κακάου, τον Διεθνή Οργανισμό Τροπικής Ξυλείας, τον Διεθνή Οργανισμό Ζάχαρης, το Διεθνές Συμβούλιο Ελαιολάδου, το Διεθνές Συμβούλιο Σιτηρών, τη Διεθνή ομάδα μελετών για το ελαστικό, τη Διεθνή ομάδα μελετών για το μόλυβδο και τον ψευδάργυρο, τη Διεθνή ομάδα μελετών για το νικέλιο και τη Διεθνή ομάδα μελετών για τα μη σιδηρούχα μέταλλα.  
               
               
                  
                     (2)
                  Βλέπε την επίσημη ιστοσελίδα της ICAC: https://www.icac.org/about-International-Cotton-Advisory-Committee/rules 
               
               
                  
                     (3)
                  ΕΕ C της , σ. .
               
               
                  
                     (4)
                  Κανονισμός της Διεθνούς Συμβουλευτικής Επιτροπής Βάμβακος, όπως εγκρίθηκε κατά την 31η ολομέλεια της 16ης Ιουνίου 1972, με τροποποιήσεις κατά την 74η ολομέλεια της 11ης Δεκεμβρίου 2015. Βλέπε την επίσημη ιστοσελίδα της ICAC: https://www.icac.org/about-International-Cotton-Advisory-Committee/rules
               
               
                  
                     (5)
                  Επίσημη Εφημερίδα της ΕΕ, L 291 της 19/11/1979